9
Jesús sana a un hombre que nació ciego
1 Jesús be rabar ub bár bin itchacro. Ser eya ub bár yehnjacro. 2 Ityat Jesús chiwat ey quin táyojocro:
—Síw̃quibu, ¿Eya rehr chihtá rehquír ub bár yehnyi? ¿Ey tetinát ay bár yajác chihtá rehquíritara? ¿Imát ay bár yajác chihtá rehquíritara? táyojocro.
3 Etat Jesusat wajacro:
—Imát ay bár yajác oquisi batro. Ey tetinát ay bár yajác oquisi batro. Sir imát ajcan urán ehcún acu ser eya ub bár yehnjacro, -wajacro-. 4 As áyjaqueyat yajcata wajác ey isat yajcátaro. Aha eyta yajcata cab cuácayat cutar yajcátaro. Biráy bár cuat eyta yajquín acu cab waa béyqueyra, -wajacro-. 5 As cajc cutar ita rabar asan cuan áyquibro. Urá wíquibro, wajacro.
6 Jesusat eyta waquír, caná rihar ic icar tijcajacro. Caná rihar ica cut rihnojocro. Eyta rihnór ub bár bin ub cutar ánjacro. 7 Anir ey quin wajacro:
—Riw órojoc ajca Siloé cutar sucuáy biwi, wajacro.
Siloé ajc istiy cut “áyjacro” aw̃uro. Jesusat ayat, ser eya sucuáy bijacro. Sucuír wicayat, sicor ub ji wijacro. 8 Ub ji wicayat, ecsar ítquinat cat, ray chiquic itcháqueyinat cat táyojocro:
—¿Eyra ray buw̃ún acu usár chihrír itchac éyica? táyojocro.
9 Etat cahujinat wajacro:
—Ee, eyan ray chi yarjáqueyro, wajacro.
Eyta cuar cahujinat wajacro:
—Eyan wan cuar, eyra eyi batro, wajacro.
Uwat eyta wacayat, imát wajacro:
—Asan eyro. Asan ub bár usár chihrír ítchaqueyro, wajacro.
10 Etat éyinat wajacro:
—¿Bah ub ji rehquín acu bitara yajcyi? táyojocro.
11 Etat eyat wajacro:
—Ser ajc Jesusat caná rihar ica cut tijcár rihnojocro. Rihnór as ub cutar ánjacro. Anir as quin wacárora: “Siloé riw cut sucuáy biwi,” wacárora. Eyta wacayat, as érara sucuáy bijacro. Sucyat as ub ji rehjecro, wajacro.
12 Etat éyinat wajacro:
—¿Ahra Jesusra bírarca? wajacro.
Eyat wajacro:
—Ajatwán istítiro.
Los fariseos interrogan al ciego que fue sanado
13 Etat éyinat récaji ub bár ítchaqueyan fariséoin quin yehw̃ béjecro. 14 Jesusat ub bár ey ub ji chájacan tan jaquin ricar cuanjacro. Tan jaquin ricar cuayat caná rihar ica cut rihnór ub bár ey ub cutar ánjacro. 15 Fariséoin quin cucayat, fariséoinat ub ji chájaquey quin wajacro:
—¿Bah ub ji rehquín acu bitara yajcyi? táyojocro.
Etat eyat wajacro:
—Jesusat as ub cutar caná rihar ica cut rihnór ánjacro. Anyat as sujacro. Sucuír ahra as ub jiro, wajacro.
16 Etat fariséoin cahujinat wajacro:
—Ser eyta yajáqueyra Sirat ayjac bini batro. Eyat canar yájcajar ricar bach auro, wajacro.
Eyta cuar cahujinat wajacro:
—Ay bár yájqueyat uw ub ji bitách chácajatro, wajacro.
Fariséoin ey ques wahw̃ujacro. 17 Etar fariséoinat bucoy ub ji chájaquey quin wajacro:
—Bahat waquít, Jesusat bah ub ji chájacro. ¿Bahat ítitan, ser eya rehrcá? táyojocro.
Etat ub ji rehjéqueyat wajacro:
—Eya Sir chihtá ehcúquibro, wajacro.
18 Judío cárinat ser ey ria cac cun bár rehjecro. Ser ey ub bár yehnjác síhw̃atiro. Ub bár bi ub ji chajac síhw̃atiro. Eyta rehquít tetín abín chíjacro.
19 Chiír cucayat eyin quin wajacro:
—¿Uyan ba waquijquí? Behmarat waquít, ¿eya ub bár yehnyi? ¿Ub bár bi yehnjáctara, ahra bitara cuácayat itqui? táyojocro.
20 Etat tetinát wajacro:
—Isat ítitan, eya is waquijró. Ub bár yehnjacro, -wajacro-. 21 Eyta cuar ahra bitara cuácayat, ub cut istíctara, isat istítiro. Rehrát ey ub ji chájactara, isat istítiro, -wajacro-. Ima quin táyowi, -wajacro-. Eyan bihtro. Imát bar tew̃átaro, wajacro.
22 Tetinát judío carin cahmar ay wini rehquít eyta wajacro. Judío cárinat imár owár tew̃ír wajacro: “Bíyinat ‘Sirat Cara Ayin Wajaquin Jesusan eyro,’ wacayat, eyin secuac usar rauw áyajatro,” wajacro. 23 Judío cárinat eyta wajác rehquít, ub ji chájaquey tetinát “Eyan bihtro. Ima quin táyowi,” wajacro.
24 Etar judío cárinat bucoy ub bár yehnjaquey chíjacro. Bucoy wícayat, ey quin wajacro:
—Sir ub cahmor is quin uní waw̃i. Isat ítitan, Jesusan ur ay bár yájquibro, wajacro.
Etat ub bár yehnjáqueyat wajacro:
25 —Jesusat ay bár yájctara, yájtitara ajatwán istítiro. Ajatrá uch itro. As ub bár yehnjacro. Ahra aját ub cuitar itro. Ub jiro, wajacro.
26 Etat cárinat wajacro:
—¿Bah acu icúr yajcyi? -wajacro-. ¿Bah ub ji rehquín acu bitara yajcyi? táyojocro.
27 Etat ub bár yehnjáqueyat wajacro:
—Aját icar istiy ba quin bar ehcujacro. Ehcwayat baat as ria cátiro, -wajacro-. ¿Bitara etar bucoy rahcuí cun rehqui? ¿Ba cat ey chiwa cha cun rehca? wajacro.
28 Etat éyinat ub bár bi yehnjaquey ajc ahsín técuajacro. Uch cat wajacro:
—Bahan ser ey chíwaro, -wajacro-. Cuatán isra Moisés chíwaro, -wajacro-. 29 Isat ítitan, Sirat Moisés quin tew̃jacro. Ser eyra biscán bíntara istítiro, wajacro.
30 Etat ub bár yehnjáqueyat wajacro:
—¿Bahat istiti waátaqui? -wajacro-. Baat as quin wacárora: “Eyra biscán bíntara isat istítiro,” wacárora. Eyta wajác cuara eyat as ub ji orac chájacro, wajacro.
Acsar cat ub bár yehnjaqueyat wajacro:
31 —Isat ítitan, Sirat ur ay bár yajquey ráhctiro. Im ajcá ji béqueyin chihtá rahcro. Im chihtá yájqueyin rahcro, -wajacro-. 32 Récaram cajc chajac aha ocso tas cuar, ub bár bin yehnjác istiyati ub ji chátiro, -wajacro-. Ub chi chajac ojcor tew̃ic istiyati ráhctiro, -wajacro-. 33 Eyra Sirat áytiir waquít uw ub ji bitách chácajatro, wajacro.
34 Etat éyinat wajacro:
—Baha ur ay bár yehnjacro. Bah yehnár aha ocso tas cuar ur ay bár yajcaro, -wajacro-. ¿Bahat is siw̃ini séhw̃aqui?
Judío cárinat eyta waquír, ub bár bin yehnjaquey secuac usar bin ay bo téjecro.
Ciegos espirituales
35 Eyta áyjaquey chihtá Jesusat cat rahjacro. Rahcuír ub ji chájaquey wahitchacro. Istír ey quin wajacro:
—¿Bahat Uw Síuquib tamo séhw̃aqui? táyojocro.
36 Etat eyat wajacro:
—Uw Síuquib rehrtara as quin ehcuwi, -wajacro-. Aját ey tamo séhw̃ayta acu ehcuwi, wajacro.
37 Etat Jesusat ey quin wajacro:
—Bahat ey bar itchacro. Asan eyro. Bah jor téw̃queyan eyro, wajacro.
38 Etat eyat wajacro:
—Caru, aját eyta séhw̃aro: “Uw Síuquib bahan eyro,” séhw̃aro, wajacro.
Eyta waquír Jesús cac cahm cuscar cut chihrjacro, “Jesusan ayro,” sehw̃ac ehcún acu. 39 Etat Jesusat wajacro:
—Uwat Sir tayar yajác imár quin ehcún acu as cajc uch cutar rajacro, -wajacro-. Eyta ehcwayat uw cahujinat imár ojcor síhw̃ayqueyra. “Ub bár bin birar bíctara istiti eyta, imarat cat eyta Sir tayar istiti rabara yajacro,” síhw̃ayqueyra. Eyta síhw̃aqueyin aját ub bár bin ub ji chaquir eyta eyin éytaan wan urá ji chácayqueyra. Eyta cuar cahujinat ay bár yajc cuar, imaran urá ji síhw̃aro. Eyta síhw̃aqueyin aját ub ji bin ub bár chaquir eyta eyin eyta urá bár chácayqueyra, wajacro.
40 Etat fariséoin cahujinat Jesusat eyta wacayat, rahjacro. Rahcuír wajacro:
—Bahat sehw̃at ¿is ub bár binan wanqui? wajacro.
41 Etat Jesusat wajacro:
—Baat ub bár bin eyta urá barir waquít, ay bár yajác tacat tayar chíyajatro. Eyta cuar behmarat waquít, isan ub ji cháquiran wan urá jiro. Eyta rehquít, baat ay bár yajác tayar chiyátaro, wajacro.